  Наталья Тетерина «Пичи Чеберайёс но Батыръёс» 7-тӥ элькун нылпи фестивальлэн нырысетӥ люкетэз Удмуртиын 15-тӥ коньывуонысен кутскоз. Со сярысь ивортодэтъя «Удмуртия» агентстволы «Удмурт нылкышно кенеш» огазеяськонлэн тӧроез Надежда Степанова вераз. Солэн кылъёсызъя, элькунысь каръёсын но ёросъёсын фестивальлэсь нырысетӥ люкетсэ 25-тӥ шуркынмонозь ортчытозы. Ужрадлэн кыкетӥ люкетаз потэм пиналъёсты Ижкарысь Калыкъёслэн эшъяськон юртазы 28-тӥ шуркынмонэ данъялозы. Фестивалез ортчытон нуналъёсты но солэсь учкетсэ (положенизэ) 11-тӥ коньывуонэ Ижкарын ужрадлы дасяськон семинарын юнматӥзы. Пумиськонэ Удмуртилэн шоркарысьтыз но элькунысь ог 12 ёросъёсысь нылпи садъёсысь 50 пала ӧнерчиос лыктӥзы. Таяз радэ «Пичи Чеберайёс но Батыръёс» фестивальлэн ёрос люкетэзлы саклык висъязы. Нырысетӥ люкетэз, кудӥз ортче ёросъёсын но каръёсын, озьы ик луыны кулэ йылпумъян люкет кадь. Вожвылъяськон кадь гинэ ӧвӧл, праздник кадь, кытын котькудӥз аслэсьтыз номинацизэ басьтэ. <…> Кин ёросъёсын но каръёсын радъя, сюлмаськыны кулэ, синпель кузьымъёс мед басьтэмын луозы шуыса. Лэсьтоно сыӵе праздник, медаз валалэ пиналъёс, кин ке вормиз, нош кин ке ӧз вормы шуыса Надежда Степанова, «Удмурт нылкышно кенешлэн» тӧроезКызьы шуиз радъясь, туэ фестивале Ижкарысь 20 пала нылпи садъёсысь пиналъёс но Удмуртилэн ёросъёсысьтыз пичи чеберайёс но батыръёс пыриськозы. Тодэ вайытом, кылем арын фестивальлэн йылпумъян люкетаз Удмуртиысь 19 ёросъёсысь но куинь каръёсысь пиналъёсты данъязы. «Пичи Чеберайёс но Батыръёс - 2016» фестиваль Тегъёс: Лулчеберет Ижкар Удмуртия пиналъёс удмурткыл Удмуртнылкышнокенеш пичиЧеберайёсноБатыръёс  